TEST: Volvo EX60 P10 AWD Ultra

Volvo EX60 er på mange måder den elektriske Volvo, der har manglet i modelprogrammet. EX40 er for mange en glimrende bil, men den er også forholdsvis kompakt, mens EX90 er en helt anden størrelse – både fysisk og økonomisk. EX60 placerer sig lige imellem de to, og efter vores tur med P10 AWD Ultra virker det som et særdeles vellykket kompromis.

Den føles markant større og mere rummelig end EX40, men samtidig væsentligt mere håndterbar end den enorme EX90. Det gælder både, når man bevæger sig rundt i byen, og når man sidder bag rattet på de lange stræk. Man får følelsen af en stor og rummelig SUV uden hele tiden at blive mindet om, at man kører rundt i en meget stor bil.

Designet er samtidig umiskendeligt Volvo. Nogle vil måske mene, at EX60 er en smule anonym, men personligt synes jeg, det er en super pæn bil. Den forsøger ikke unødigt at råbe højt om, at den er elektrisk eller teknologisk avanceret, og jeg tror, det afdæmpede design vil ramme ganske præcist hos rigtig mange af de kunder, der allerede holder af Volvos design.

Næsten absurd stille

Det mest imponerende ved EX60 viser sig dog, når man begynder at køre. Det er muligvis den mest støjsvage bil, jeg nogensinde har kørt. Selv ved motorvejshastighed er der imponerende stille i kabinen, og det gør en mærkbar forskel på længere ture. Vi kørte bilen fra København til Egernsund i Sønderjylland, og den slags ture bliver ganske enkelt mindre anstrengende, når vind- og vejstøj er reduceret så effektivt.

Affjedringen er mindst lige så imponerende. Volvo har ramt en fremragende balance, hvor bilen hele tiden føles behagelig uden at blive blød og distanceret. Man har stadig en fornemmelse af vejen og kontrol over bilen, men ujævnheder bliver håndteret på en måde, der gør EX60 ekstremt komfortabel. Kombinationen af affjedringen og det meget lave støjniveau er en af bilens absolut største kvaliteter.

P10 AWD er samtidig rigeligt hurtig. Accelerationen er omtrent så voldsom, som man efterhånden forventer af en kraftig elektrisk SUV, men den føles aldrig overgjort. EX60 leverer kræfterne kontrolleret, og selv om det går stærkt, passer accelerationen på en eller anden måde til bilens størrelse og karakter. Det bliver ikke den lidt kunstige fornemmelse af rutsjebane, som nogle meget kraftige elbiler nærmest gør til et mål i sig selv.

En bil, der får lange ture til at føles kortere

Sæderne bidrager yderligere til komforten. De er behagelige selv efter mange timer bag rattet, og især muligheden for at skyde en ekstra lårstøtte frem gør en reel forskel for høje personer. På vores lange tur gennem Danmark var det bemærkelsesværdigt, hvor frisk man stadig følte sig efter mange kilometer.

Faktisk føltes turen kortere end tilsvarende ture i de fleste andre biler, jeg har prøvet. Det skyldes ikke én bestemt ting, men snarere kombinationen af de gode sæder, den fremragende affjedring og det ekstremt lave støjniveau. EX60 er ganske enkelt en usædvanligt god bil til lange distancer.

Pladsen er der heller ikke meget at udsætte på. Jeg er selv høj og fylder derfor en del bag rattet, men selv med førersædet placeret komfortabelt er der stadig god plads til en voksen på bagsædet. Bagagerummet er ligeledes stort. På vores tur blev bilen pakket med både kufferter, papkasser og en hel del andet udstyr, og EX60 slugte det hele uden problemer.

Der er god plads bag i Volvo EX60

Kabinen føles dyr

Kabinen i vores testbil havde et temmelig futuristisk udtryk, men det præcise udseende afhænger naturligvis af, hvordan bilen konfigureres. Mere afgørende er det, at kvalitetsfornemmelsen er høj. Materialerne virker gennemgående gode, og vi fandt ikke noget, der for alvor føltes billigt eller malplaceret.

Infotainmentsystemet er baseret på Volvos efterhånden velkendte samarbejde med Google, og systemet er blevet mærkbart mere modent gennem årene. Det hele kører flydende, ser godt ud og fungerer generelt, som det skal. Enkelte funktioner kunne stadig være lettere at finde, og man skal nogle gange lidt længere ind i menuerne, end man kunne ønske sig.

Både navigation og hele systemet styres let fra den store skærm

Det er dog svært at forestille sig, at det ville være et større problem efter længere tids ejerskab. Når man først har lært systemet og placeringen af de funktioner, man bruger til daglig, virker det som et infotainmentsystem, der vil være en fornøjelse at bruge.

Gemini kunne vi endnu ikke teste, da funktionen ikke var tilgængelig. På sigt kan Googles AI dog potentielt gøre betjeningen endnu lettere, fordi man i højere grad kan tale almindeligt og naturligt til bilen frem for at skulle huske bestemte kommandoer. Det eksisterende system fungerer allerede godt, så Gemini kan blive et interessant ekstra lag ovenpå.

Rækkevidden er mere interessant i virkeligheden

Officielle WLTP-tal er én ting, mens den rækkevidde, man faktisk oplever på vejen, er noget andet. På vores tur fra København til Egernsund kørte vi cirka 320 kilometer og ankom med 29 procent strøm tilbage på batteriet. Det svarer meget groft til en teoretisk rækkevidde på omkring 450 kilometer under tilsvarende forhold.

Det skal naturligvis ikke opfattes som en videnskabelig rækkeviddetest. Temperatur, hastighed, vind og kørestil har stor betydning for enhver elbils rækkevidde. Men turen giver alligevel et godt billede af, at EX60 uden problemer kan fungere som langtursbil. De officielle rækkeviddetal skal som altid tages med et gran salt, men det gør man forhåbentlig også som erfaren elbilist.

Endnu mere imponerende er opladningen. På vores ladetest gik EX60 fra 10 til 80 procent på omkring 18 minutter med en gennemsnitlig ladeeffekt på hele 222 kW. Ladeeffekten lå omkring 250 kW gennem en stor del af den første halvdel af opladningen og begyndte først for alvor at falde senere i forløbet. Det skal endda siges, at vi ikke holdt alene på laderen, der holdt også en (langsomt) ladende bil, så vi måtte give lidt af vores 300kW – så faktisk ville en stor del af tiden havde været med endnu højere hastighed, hvis ikke vores ven havde holdt ved siden af.

Og selv med det forbehold er det en fremragende ladekurve, fordi det ikke blot handler om at kunne fremvise et højt maksimalt tal i ganske kort tid. EX60 formår faktisk at holde en meget høj effekt længe nok til, at det gør en reel forskel på turen.

DC-ladekurve Volvo EX60 P10 Ultra AWD

Måledato: 19. juli 2026 • Temperatur: 17 °C

Gns. kW (10–80): 222 kW

Vis data (SOC og kW)

SOC (procent) | Effekt (kW)
10 | 249
19 | 249
27 | 249
36 | 249
45 | 249
54 | 249
62 | 219
69 | 147
74 | 131
78 | 129
82 | 95
85 | 86
88 | 75
91 | 70
93 | 40
94 | 41
96 | 27
96 | 28
97 | 29
98 | 17
98 | 17
99 | 13
99 | 12
100 | 12

DC-ladetidskurve Volvo EX60 P10 Ultra AWD

Måledato: 19. juli 2026 • Temperatur: 17 °C

Ladetid (10–80): 19 min

Vis data (tid og SOC)

Tid (min) | SOC (procent)
0 | 10
2 | 19
4 | 27
6 | 36
8 | 45
10 | 54
12 | 62
14 | 69
16 | 74
18 | 78
20 | 82
22 | 85
24 | 88
26 | 91
28 | 93
30 | 94
32 | 96
34 | 96
36 | 97
38 | 98
40 | 98
42 | 99
44 | 99
46 | 100

De mærkelige dørhåndtag

Der er ikke mange ting ved EX60, som for alvor irriterede under testen, men dørhåndtagene kræver tilvænning. Volvo har valgt en anderledes løsning, som ikke nødvendigvis er intuitiv første gang, man møder bilen, og designet kommer uden tvivl til at dele vandene.

Håndtag på EX60 er måske noget der vil få nogle købere til at være bekymrede. Men de virker fint og er formentlig mere sikre ved et nødstilfælde end skjulte håndtag

Personligt har jeg det egentlig fint med løsningen efter at have vænnet mig til den. Men det er også let at forestille sig, at nogle købere vil synes, at håndtagene enten er grimme eller unødvendigt forvirrende. Det er et af de steder, hvor Volvo tydeligst har valgt at gøre tingene anderledes, og ikke alle vil være enige i, at anderledes nødvendigvis er bedre.

Til gengæld er det svært at finde meget andet alvorligt at kritisere efter vores tid med bilen. Man kan ønske sig enkelte genveje i infotainmentsystemet, og den faktiske rækkevidde når naturligvis ikke de optimistiske officielle tal, men det ændrer ikke meget på det samlede billede.

Måske den bedste elektriske Volvo hidtil

Med en pris fra omkring 577.000 kroner for P10 AWD Ultra befinder den testede version af EX60 sig bestemt ikke i den billige ende. Til gengæld leverer den også en oplevelse, der i høj grad føles som en premiumbil.

Det mest interessante er, hvor komplet EX60 føles. Den forsøger ikke at imponere med én enkelt spektakulær egenskab. I stedet kombinerer den plads, høj byggekvalitet, masser af kræfter, meget hurtig opladning og et modent infotainmentsystem med noget af den bedste komfort, vi har oplevet i en elbil.

Især støjniveauet og affjedringen skiller sig ud. Når man kombinerer det med de fremragende sæder og den høje ladehastighed, får man en bil, der er usædvanligt velegnet til lange ture. Samtidig er den tilpas håndterbar til, at den ikke føles som et kompromis i hverdagen.

EX60 rammer ganske enkelt et sweetspot, som Volvo hidtil har manglet blandt sine elbiler. Den er meget mere rummelig end EX40 uden at blive så voldsom som EX90, og efter vores første lange tur med P10 AWD Ultra står den tilbage som en af de mest helstøbte elektriske Volvoer hidtil – og en bil, det er svært ikke at være imponeret af.

TEST: Volvo EX60 P10 AWD Ultra