Volvo EX60 kan blive Volvos vigtigste bil nogensinde – vi har prøvekørt den

BARCELONA: Volvo står midt i en af de største omstillinger i mærkets historie – ligesom hele branchen. Volvo er gået all in og har allerede sendt modeller som EX30 og EX90 på markedet, men det er sandsynligvis ikke dem, der reelt skal afgøre mærkets fremtid. Den rolle ser Volvo i stedet ud til at have reserveret til Volvo EX60. For EX60 skal gøre noget ekstremt svært: holde Volvo relevant i en tid, hvor europæiske bilproducenter presses fra flere sider på én gang. På den ene side vælter billige kinesiske elbiler ind på markedet. På den anden side har Tesla stadig formået at definere store dele af fortællingen om moderne elbiler. Midt i det hele forsøger Volvo nu at finde sin egen plads.

Og efter flere timer bag rattet virker det faktisk som om, svenskerne har fundet noget, der minder om en retning. For Volvo EX60 føles overraskende meget som en klassisk Volvo. Ikke på den nostalgiske måde, men i måden bilen prioriterer ro, komfort, kvalitet og overskud frem for at imponere med gimmicks eller overdreven tech-støj. Det virker heller ikke tilfældigt, at bilen bliver bygget i Gøteborg relativt tæt på Danmark. Det kan måske lyde som marketing, men i praksis føles Volvo EX60 faktisk mere “old-school Volvo” end flere af mærkets nyere modeller, selv om virksomheden i dag er kinesisk ejet.

Volvo virker langt mere selvsikker denne gang

EX90 blev på mange måder en vigtig bil for Volvo, men den viste også tydeligt, hvor svært det er at bygge moderne software-definerede biler. Der var ganske enkelt for meget rod i oplevelsen, og det virkede flere gange som en bil, der blev sendt på markedet, før alt var helt færdigt. Det virker Volvo til at have lært af. I Volvo EX60 føles systemet langt mere modent og stabilt. Reaktionerne er hurtige, navigationen fungerer problemfrit, og generelt føles bilen mere gennemført end flere nyere premium-elbiler gør ved første møde.

Vi prøvede samtidig Google Gemini-integrationen, som stadig er i beta. Det var ikke perfekt hver eneste gang, men det interessante var egentlig, hvor naturligt systemet fungerede. Det kunne forstå flere kommandoer i samme sætning, håndtere små pauser og almindeligt talesprog uden konstant at skulle have præcise kommandoer serveret som til en gammeldags stemmeassistent. Hvis det er niveauet i beta, tegner det ganske lovende for den endelige version. Samtidig er det befriende, at Volvo ikke forsøger at gøre AI eller assistentsystemer til hele oplevelsen. Lane assist og de øvrige elektroniske hjælpesystemer fungerer fint, men Volvo EX60 føles stadig først og fremmest som en bil – ikke som en gadget på hjul.

Stilheden ændrer hele oplevelsen

Noget af det mest imponerende ved Volvo EX60 er dog ikke software eller acceleration. Det er støjniveauet. Volvo har bygget aktiv noise cancelling direkte ind i bilen, og det kan mærkes med det samme. Selv ved motorvejshastigheder føles kabinen næsten unaturligt stille. Efter flere timers kørsel stod det ret klart, at dette måske er den mest behagelige bil, jeg endnu har siddet i, når det gælder støjkomfort. Vindstøj, dækstøj og den generelle uro, man normalt accepterer i selv dyre biler, virker markant reduceret her.

Se også vores video fra køreturen i Volvo EX60.

Det ændrer hele oplevelsen af bilen, fordi man ganske enkelt bliver mindre træt af at køre i den. Ved 110 km/t er EX60 så stabil og rolig, at man flere gange næsten glemmer hastigheden. Det hjælper samtidig, at køreegenskaberne er langt bedre, end man måske forventer af en stor elektrisk SUV. Bilen føles præcis og kontrolleret uden at blive hård eller sporty på den anstrengende måde. Det er ikke en racerbil, og det forsøger den heller ikke at være. Bilen leverer kræfterne på en mere rolig og overskudsagtig måde end eksempelvis en Tesla med de mere ekstreme performance-indstillinger slået til. Når man trykker på speederen, sker der stadig noget, men Volvo EX60 føles mere som en hurtig grand tourer end som en elbil, der desperat prøver at imponere med accelerationstal.

Mere gennemtænkt end flashy

Noget af det mest interessante ved Volvo EX60 er måske, hvor lidt den prøver at være futuristisk for futurismens skyld. Volvo er stadig garant for høj materialekvalitet, men denne gang virker det samtidig som om, der er skruet ned for de mere eksperimenterende designgimmicks, som tidligere modeller nogle gange havde lidt for meget af. Her er færre mærkelige detaljer, der føles lavet primært for at understrege en “skandinavisk identitet”. I stedet føles Volvo EX60 mere voksen og mere selvsikker.

Sæderne er samtidig præcis så gode, som man forventer af en Volvo. Selv efter næsten fire timer bag rattet forblev komforten høj, og der er masser af plads, også hvis man er tæt på 190 cm høj som mig. Det samme gælder rummeligheden generelt. Volvo EX60 føles ikke som en stor bus på samme måde som EX90 nogle gange kan gøre, men der er stadig rigeligt med plads til både passagerer og bagage. Bagagerummet gemmer desuden på nogle ret gennemtænkte løsninger med større opbevaringsrum under gulvet, end man normalt ser i denne klasse.

Selv de diskrete dørhåndtag, som umiddelbart lignede en løsning, der kunne blive irriterende i praksis, fungerer faktisk overraskende godt. Hvordan de opfører sig i sne og hård frost må tiden vise, men i almindeligt brug virker de gennemførte og elegant integreret i designet. Det opsummerer egentlig EX60 meget godt. Det er en bil, hvor mange af detaljerne virker gennemtænkte i praksis – og ikke kun lavet for at se smarte ud på et pressefoto.

Den største udfordring bliver (måske) prisen

Volvo EX60 bliver ikke en folkelig elbil. Priserne starter ved 544.900 kroner for P6-versionen og stiger til 729.900 kroner for topmodellen P12 AWD Ultra. Det er mange penge, uanset hvordan man vender og drejer det i en verden, hvor en Model Y koster langt under 400.000 kr. Men samtidig virker EX60 slet ikke som en bil, der forsøger at konkurrere på at være billigst, hvilket er det helt rigtige for en Volvo. Svenskerne satser i stedet på, at kunderne stadig er villige til at betale for den samlede oplevelse: komforten, stilheden, kvalitetsfølelsen og det mere rolige univers, som mærket fortsat repræsenterer – og som de tydeligt gerne VIL repræsentere. Det er luksus, men ikke uopnåelig luksus. Hverdagsluksus med et generøst drys af praktik. Og det er præcis det, køberne af en Volvo vil have og forventer.

Og måske er det netop dér, EX60 bliver vigtigst for Volvo. For bilen føles ikke som et desperat forsøg på at kopiere Tesla eller kinesiske konkurrenter. Den føles mere som et forsøg på at genopfinde den klassiske Volvo-identitet til elbil-æraen – bare i en langt mere moderne og gennemført udgave. Det er en bil, det er svært ikke at elske.

Volvo EX60 kan blive Volvos vigtigste bil nogensinde – vi har prøvekørt den